Η βουβωνοκήλη μπορεί να είναι συγγενής, όταν οφείλεται σε ατελή σύγκλειση του ελυτροπεριτοναϊκού πόρου. Eμφανίζεται ήδη από τα πρώτα χρόνια της ζωής, οπότε και οι γονείς συνήθως αντιλαμβάνονται μια διόγκωση στην αντίστοιχη περιοχή, κυρίως όταν το παιδί κλαίει. Σε πολλές περιπτώσεις το στόμιο συγκλείεται αυτόματα καθώς το παιδί μεγαλώνει, οπότε και η κήλη εξαφανίζεται από μόνη της. Εάν αυτό δεν συμβεί, τότε απαιτείται χειρουργική επέμβαση για τη διόρθωση της κήλης.
Σε ό,τι αφορά τις επίκτητες κήλες της βουβωνικής περιοχής, που είναι και οι περισσότερες, παρουσιάζονται επίσης με διόγκωση (προπέτεια) στη βουβωνική περιοχή, ενώ ο ασθενής αναφέρει ήπιο προς μέτριο πόνο που γίνεται αισθητός περισσότερο σαν ‘βάρος’ μετά από κούραση ή παρατεταμένη ορθοστασία και που μπορεί να επεκτείνεται και προς τους όρχεις.